SA wonderwerker se ‘kuierklub’ buit VSA-titelDie Austin Huns as Amerikaanse kampioen. (Foto: USA Rugby) Min mense sal dit anders as ʼn wonderwerk beskou om ʼn kuierklub binne ʼn enkele seisoen tot Amerikaanse kampioen op te hef. Dis egter presies wat die gewese SA o.19- en Lions-afrigter, Eugene (Loffie) Eloff, vanjaar in Austin, Texas, vermag het. Die plaaslike Huns, wat eerder as ʼn gawe kuierklub as ʼn bedreiging vir ander spanne beskou is, het die sesmalige Amerikaanse kampioen New York Athletic Club (NYAC) Saterdag in die eindstryd in Glendale, Colorado, op dramatiese wyse in ʼn skousplagtige wedstryd met 27-23 geklop. Op die koop toe is die Amerikaanse toetsspeler Hanco Germishuys, wat Griekwas op die Laerskole-Cravenweek verteenwoordig het, as die waardevolste speler aangewys. Die Huns was rustyd met 17-10 voor, onder meer danksy ʼn drie deur die agsteman, Deon Minnaar, ʼn oudleerling van die Hoërskool Montana in Pretoria. ʼn Kwaai terugvegpoging van NYAC het daartoe gelei dat hy 12 minute voor die einde die voortou met 23-20 kon neem. Die Huns het enkele minute voor die einde die wendrie gedruk – nadat Germishuys onder andere in die opbou daartoe drie verdedigers platgeloop het. Dis die eerste keer dat die span van Texas, eweneens vanjaar se Red River-kampioen, die nasionale titel buit. Eloff, onder wie se hand die SA o.19-span in 2003 en 2005 as wêreldkampioen gekroon is, se sukses is op deeglike vooruitbeplanning geskoei. Hy het ʼn sterk afrigterspan saamgestel – wat die Suid-Afrikaners Danie de Villiers, Pedrie Wannenburg en JC de Wet insluit – ʼn gesonde spelerskorps gevestig, waarvan heelwat SA wortels het; en die peil van die klub se geriewe opgeskerp. Bowenal moes hy ʼn wenkultuur by die klub skep.